CELEX: 62010CN0341
Language: et
Date: 2010-07-07 00:00:00
Title: Kohtuasi C-341/10: 7. juulil 2010 esitatud hagi — Euroopa Komisjon versus Poola Vabariik

25.9.2010   
            
            
               ET
            
            
               Euroopa Liidu Teataja
            
            
               C 260/6
            
         7. juulil 2010 esitatud hagi — Euroopa Komisjon versus Poola Vabariik
   (Kohtuasi C-341/10)
   ()
   2010/C 260/08
   Kohtumenetluse keel: poola
   
      Pooled
   
   
      Hageja: Euroopa Komisjon (esindajad: J. Enegren ja Ł. Habiak)
   
      Kostja: Poola Vabariik
   
      Hageja nõuded
   
   
               —
            
            
               Tuvastada, et kuna Poola Vabariik ei ole nõuetekohaselt ja täielikult üle võtnud nõukogu 29. juuni 2000. aasta direktiivi 2000/43/EÜ, millega rakendatakse võrdse kohtlemise põhimõte sõltumata isikute rassilisest või etnilisest päritolust (1), artikli 3 lõike 1 punkte d-h ja artiklit 9, siis on Poola Vabariik rikkunud selle direktiivi artiklist 16 tulenevaid kohustusi;
            
         
               —
            
            
               mõista kohtukulud välja Poola Vabariigilt.
            
         
      Väited ja peamised argumendid
   
   Direktiiv 2000/43/EÜ kehtib esemeliselt rea valdkondade suhtes, mis on nimetatud direktiivi artikli 3 lõikes 1. Direktiivi artikli 16 kohaselt on liikmesriigid kohustatud vastu võtma vajalikud normid selle direktiivi järgimiseks kõikides nimetatud valdkondades (või tagama, et tööturu osapooled võtavad vajalikud meetmed) ja teatama sellest komisjonile. Komisjoni arvates on Poola Vabariik neid kohustusi seni vaid osaliselt täitnud. Käesoleva hagi raames heidab komisjon Poola Vabariigile ette seda, et viimane ei ole direktiivi järgmistes valdkondades nõuetekohaselt ja täielikult üle võtnud: kuulumine töötajate või tööandjate organisatsioonidesse või mis tahes organisatsioonidesse, mille liikmed tegelevad teatava kutsetööga, sealhulgas nende organisatsioonide antavad soodustused; sotsiaalkaitse, sealhulgas sotsiaalkindlustus ja tervishoid; sotsiaaltoetused; haridus; avalikkusele pakutavate kaupade ja teenuste kättesaadavus, sealhulgas eluase (direktiivi artikli 3 lõike 1 punktid d-h). Komisjon ei nõustu Poola ametiasutuste väitega, et direktiiv on nendes valdkondades üle võetud Poola Vabariigi põhiseaduse ja seaduste ning rahvusvaheliste lepingute sätetega, mis on esitatud eelmenetluses.
   Euroopa Komisjon heidab Poola Vabariigile lisaks ette, et viimane ei ole direktiivi 2000/43/EÜ artiklit 9 nõuetekohaselt ja õigesti siseriiklikusse õigusesse üle võtnud. Nimetatud säte, mille kohaselt tuleb võtta meetmed, mis on vajalikud, et kaitsta töötajaid mis tahes pahatahtliku kohtlemise või negatiivsete tagajärgede eest, mis on seotud kaebuse või menetlusega, mille eesmärk on tagada võrdse kohtlemise põhimõtte järgimine, puudutab direktiivi kohaldamisalasse kuuluvaid kõiki isikuid ja kõiki olukordi. Poola ametiasutuste seni esitatud normid näitavad aga, et sellised meetmed kehtivad üksnes töötajate ja töösuhete osas.
   
      (1)  EÜT L 180, lk 22; ELT eriväljaanne 20/01, lk 23.